Күпмелер ваҡыт үткәс, миңә әйтәләр: Р. бер ҡыҙ менән ҡайтҡан, эй, матур, өйләнешәләр. Мин өс көн урынымдан тора алмай, һаташып сирләнем, ләкин уның янына барып аңлашырға, һөйләшергә көс тапманым. Хәҙер миндә икенсе уй ине – нисек тә унан алда кейәүгә сығыу. Ошо ваҡыт минең гел янымда буталып йөрөгән ҡарт егет (28 йәш) менән осраша башланыҡ. Ул, әлбиттә, тиҙерәк өйләнешеү яғын ҡайғыртты. Мин риза булдым. Ә башта бары тик бер уй: Р. тиҙерәк ишетһен ине, нишләр икән? Ярай, өйләнештек, туйҙар үткәрҙек. Өйләнгәс, ирем: «Мин һине миңә сығыр, етмәһә, ҡыҙ килеш булырһың тип башыма ла килтермәгәйнем», – ти.